Torvald Westergaard
Torvald Westergaard, 1901-88, dansk billedhugger og stenhugger, født i Hillerslev i Thy og uddannet som stenhugger på værksted i Thisted.Torvald Westergaard kom i 1923 til Lemvig, hvor han startede eget stenhuggerværksted i Weibelsgade. Her lavede han talrige originale gravminder, der kan ses på mange af egnens kirkegårde, ikke mindst på Lemvig Kirkegård med bl.a. hans egen gravsten og på Bøvling Valgmenigheds Kirkegård syd for Lemvig. Samtidig arbejdede han livet igennem med friere skulpturer, især i granit, men også i hvid marmor.
På Gjeller Odde ved Lemvig, ikke langt fra digteren Thøger Larsens barndomshjem ved Underbjerg, rejstes i 1932 en stor mindesten over Thøger Larsen, hugget af Torvald Westergaard.
I 1994 skænkede Torvald Westergaards arvinger et stort antal skulpturer til Lemvig Museum, og der blev anlagt en Skulptursti med 54 af Westergaards værker. Stien udgår fra Lemvig Museums have, følger Stationstrappen og slutter oven over byen i haven ved Lemvig Valgmenighedskirke. Andre værker af Westergaard kan ses ved Vestjyllands Højskole i Velling og ved Baunekirken i Tørring ved Herning.
Torvald Westergaard drev stenhuggerværkstedet i Lemvig til 1964, hvorefter det blev videreført på samme høje håndværksmæssige og kunstneriske niveau af sønnen Ejgil Westergaard; denne drev værkstedet indtil ophøret i 2001.